ગિરીશ કર્નાડની કેડીએ ભરત દવે ચાલ્યા એટલે નાટકમાં રૂપાંતર થવાથી મૂળ કૃતિને અધિક સુંદરતા પ્રાપ્ત થઈ. ભરત દવે ‘દર્શક’ની વાક્છટા, મિજાજ, અને વિચાર શક્તિને કારણે ઉપસતા દ્રઢ વ્યક્તિત્વથી સુપરિચિત હોવાને લીધે નાટકને પૂરો ન્યાય આપી શક્યા. ટેલીવિઝન સિરિયલ કે ટૂંકી ફિલ્મ બનાવવાને બદલે તેમણે રંગમંચ પર પ્રયોગ કરવાનું ઠરાવ્યું. નવલકથાના 270 દ્રશ્યોનું માત્ર 24 દ્રશ્યોમાં રૂપાંતર કરવું એ સહેલી વાત નહોતી. તેમાં ય પહેલું પ્રકરણ ભરત દવેએ ગેય કોરસ રૂપે રજૂ કરીને તો કમાલ કરી બતાવી. તેનાથી આખા નાટકનો અદ્દભુત ઉઠાવ આવ્યો. એક ઠોસ પશ્ચાદ્દભૂ ખડી કરી. ચિનુભાઈએ પોતાની વિશિષ્ટ કલા શૈલીથી એ કોરસ ગાઈને અમ સહુ શ્રોતાઓના મન હરી લીધાં. ઘટનાઓના ઘટાટોપ વચ્ચેથી કેડી રચી નાટક બનાવવું, પ્રેક્ષકોનો રસ સતત જાળવી રાખવો એ એક પડકાર છે. ‘દર્શક’થી દૂર ગયા વિના સંવાદોની અદલાબદલી કરી, ક્રુરતાથી મહત્ત્વના લાગે તેવા સંવાદો છોડીને સોક્રેટીસના વ્યક્તિત્વના ઉત્તમ પાસાને ઉજાગર કરે, કથાને પ્રકાશમાં લાવે તેવા સંવાદો જાતે ઉમેરવાનું કામ ભરત દવે જ કરી શકે. સોયમાં દોરો પરોવતાં માત્ર છિદ્ર જોવાનું હોય, સોય નહીં. તેવી એકાગ્રતાથી પાત્રો અને સંવાદની પસંદગી થઈ. ઉદાહરણ તરીકે દાયોસીદને પેરેક્લીસ મોતની સજા કરે છે તેની જાણ દાંડી પીટીને કરી એટલું જ ‘દર્શકે’ લખેલું, તેમાં શું કહેવું અને કેવી રીતે તે ભરત દવેએ ઉમેર્યું. અહીં ભરત દવેની રૂપાંતર કલાની જેટલી સરાહના કરીએ તેટલી જ અથવા એથી ય વધુ ‘દર્શક’ની લેખન કલાની કરવી રહી. ‘દર્શક’ નવલકથાનો ઉપાડ નાટક જેવો કરે છે. જેમ કે સોક્રેટીસને મૃત્યુદંડ અપાયો ત્યારે સ્પાર્ટાના અધિપતિ કહે, “સોક્રેટીસ નિર્દોષ છે, એને મૃત્યુદંડ આપી તમે હજાર વરસ સુધી માનવ ઇતિહાસના ગુનેગાર થશો.”